SKRIFTLIG FORESPØRGSEL E-0734/01

af Roy Perry (PPE-DE) til Kommissionen

(9. marts 2001)

Om: Læreres mobilitet

Det Europæiske Råd opfordrede på sit møde i Lissabon i 2000 til, at medlemsstaterne i overensstemmelse med deres forfatningsmæssige regler, Rådet og Kommissionen tager de nødvendige skridt inden for deres respektive kompetenceområder til at fjerne hindringer for læreres mobilitet senest i 2002 og tiltrække lærere af høj kvalitet. Mener Kommissionen, dette mål vil blive nået, og hvilke elementer understøtter denne opfattelse?

Svar afgivet på Kommissionens vegne af Viviane Reding

(4. maj 2001)

Hvad angår fjernelse af de endnu bestående hindringer og en forbedring af vilkårene for tværnational mobilitet i undervisningssammenhæng (med det formål at tiltrække lærere af høj kvalitet), ønsker Kommissionen at understrege, at der findes en række betydelige politiske initiativer, f.eks.:

- vedtagelsen af en aktionsplan for mobilitet(1), som blev godkendt af Det Europæiske Råd i Nice i december 2000,

- den endelige vedtagelse af henstillingen om mobilitet(2), som er planlagt under det svenske formandskab,

- mobiliteten udfylder også en vigtig plads på den sociale dagsorden, hvori det er planlagt, at EU-reglerne skal moderniseres og forbedres for at sikre, at arbejdstagere, der benytter sig af deres ret til mobilitet, bevarer deres sociale rettigheder,

- og endelig nedsættelsen af Arbejdsgruppen på højt niveau for færdigheder og mobilitet(3), som skal udgøre et solidt fundament for den kommende udvikling hvad angår den fri bevægelighed.

Generelt er der i forbindelse med disse initiativer planer om bl.a. at: fjerne de bestående administrative og juridiske hindringer; nedbringe de sproglige og kulturelle hindringer; lette adgangen til nyttige oplysninger om mulighederne for at arbejde som lærer i de andre medlemsstater; indføre vikarordninger i hjeminstitutionen og modtagelsesstrukturer, der letter lærernes integration i værtsinstitutionen for derved at fremme lærernes mobilitet inden for EU; indføre sabbatperioder på europæisk plan afhængigt af de nationale regler; tage højde for europæisk mobilitet som et vigtigt element i forbindelse med lærernes karriereforløb; bevare sociale rettigheder i forbindelse med tværnational mobilitet.

Kommissionen har til hensigt at sikre en opfølgning af gennemførelsen af disse foranstaltninger bl.a. via en ekspertgruppe, som skal lette udvekslingen af oplysninger og erfaringer med henblik på at gennemføre en evaluering af udviklingen på dette område hvert andet år. Ekspertgruppen skal endvidere bidrage til udfærdigelsen af en rapport, som Kommissionen skal forelægge for Parlamentet, Rådet, Det Økonomiske og Sociale Udvalget samt Regionsudvalget.

I overensstemmelse med Kommissionens beføjelser skal den koordinere dette opfølgningsarbejde. Resultaternes omfang afhænger i høj grad af medlemsstaternes vilje til at tilpasse deres lovgivning og nationale praksiser i henhold til opfordringerne i ovennævnte initiativer.

(1) Resolution vedtaget af Rådet og repræsentanterne for medlemsstaternes regeringer, forsamlet i Rådet den 14. december 2000, EFT C 371 af 23.12.2000.

(2) Forslag til Europa-Parlamentets og Rådets henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere KOM(1999) 708 endelig.

(3) Denne arbejdsgruppe er nævnt i Kommissionens meddelelse til Rådet om nye arbejdsmarkeder i EU, der er åbne for alle og giver adgang for alle KOM(2001) 116 endelig udg.